Papersnake/gushiwen huggingface dataset:
七哀诗七首 其三
伯颜（子中）（元代）

我母我母何不辰，腹我鞠我徒辛勤。母兮淑善宜寿考，儿不良兮负母身。

殽维新兮酒既醇，我母式享无悲辛。呜呼母兮母兮无远适，相会黄泉在今夕。
秋思
陆游（宋代）

邻砧落日数声残，汀树秋风几叶丹。
冉冉清愁来不断，无方能使酒肠宽。
酬陈秀才
戴表元（宋代）

一春一百二十日，日日开眉得几人。
直与破除风雨去，今年浑似不添春。
讯黄乙山於寿宁寺
黄敏求（宋代）

草草茅亭古木间，万琅玕里一禅关。
秋阴只俟风收尽，分我浮生增日闲。
登普照山有怀宛陵陈丈侍郎二首 其一
周孚（宋代）

登临才昨日，时序亦匆匆。败幕无巢燕，寒空有断鸿。

老怀空对月，病骨不禁风。远水澄寒练，令人忆谢公。
十二时行孝文
白居易（唐代）

鸡鸣丑，高楼大宅得安久。
常劝父母发慈心，孝得题名终不朽。
离宫图
袁桷（元代）

龙首渠开王气埋，浅沙残草认天街。当年金屋寒鸦聚，时有耕人拾宝钗。
仙花寺逢竺僧坚公
欧大任（明代）

浮海南来已几年，问师何者是单传。法门不二无文字，岂必西天更有天。
息中山亭子
唐顺之（明代）

日日尘沙里，深愁行路难。孤亭自超旷，过客暂盘桓。

霜重飘梧叶，云轻度石栏。不能千日醉，幸托一枝安。
燕
王喦（清代）

一巢功绩破春光，絮落花残两翅狂。

月树风枝不栖去，强来言语泥雕梁。
牵牛花
徐橘隐（宋代）

红蓼黄花取次秋，篱芭处处碧牵牛。
风烟入眼俱成趣，只恨田家岁薄收。
谢赵宪逼使惠建茶
陈埙（宋代）

贡余自合到侯王，谁遗甘芳入苋肠。
野客惊看龙凤銙，家人学试蟹鱼汤。
题来谏议三封印，分到尚书八饼纲。
尽洒从前腥腐气，时时浇取简编香。
凤栖梧 寄同道
王丹桂（金朝）

世事纷纷何事苦。死去生来，轮贩无停住。有幸高真开法宇。

引人同上无生路。

路上行人当听属。属付虔诚，念道忘思虑。清静功夫昭且著。

无生路上常相遇。
九日同叶元壁元尧昆季饮作歌
姚燮（清代）

平生自惭酒户窄，况在危时作筵席。疏灯一星雨气夕，花冻衫筵不能碧。

湖风弄帏瑟以萧，过门黄叶吹凉潮。蒿蓬天地长镵弃，兵火关河短发彫。

孤心欲逝难持操，狂歌且作哀猿号。蛟龙宅徙南流劲，阊阖门键北斗高。

石林昆季同郁陶，起拓银屏挥宝刀。神穿鼠穴千灵遁，目摄鸿逵万里逃。

我将往钳群虎嗥，鞭挞屈平焚离骚。遥怜煮橡供佳节，全命空山漂一毛。

诸君年华各自爱，祥晖待转扶桑梢。我还饮酒君弗嚣，借醉抒忧谁见挠？

茱萸三枝五枝绿，铃柝前村后村促。荒鸡喌喌乌续续，深夜深樽此筵独。

安得君为矞云吾薰风，吾心裔裔君瀜瀜，醉乡日月华胥同。

结交孟客师陶公，皞然太古开黄农。
下第退居二首
郑谷（唐代）

年来还未上丹梯，且著渔蓑谢故溪。

落尽梨花春又了，破篱残雨晚莺啼。

未尝青杏出长安，豪士应疑怕牡丹。

只有退耕耕不得，茫然村落水吹残。
示儿
蒲寿宬（宋代）

种谷一岁事，读书一生期。
方春不下种，竟岁常馁饥。
少年不向学，终身成愚痴。
饥犹一家愁，愚被众人欺。
彼苍念吾父，尔辈得令师。
欲速成揠苗，计日如耘耔。
程文国有武，体制须及时。
弱冠无所闻，出语人见嗤。
尔劳我则恤，我忧尔奚知。
中夜不遑寐，作此劝学诗。
自梅花村回道中书壁四首 其一
陈渊（宋代）

刺水秧针出已齐，雨馀膏泽未全犁。道傍牛喘无情问，惭愧林间布谷啼。
五洲夜发诗
阴铿（南北朝）

夜江雾里阔，新月迥中明。
溜船惟识火，惊凫但听声。
劳者时歌榜，愁人数问更。
颂古二首 其二
释道琼（宋代）

舍筏怀兼济，逢耕更问津。却将未归意，说与欲行人。
咏盆中松竹梅各一首 其二 竹
玄烨（清代）

此君霜后青，密叶欲停雪。丛篁傍小山，清节依然洁。
题牡丹梨花手卷
陆文圭（元代）

沉香宴罢索入扶，重向银屏睹雪虏。
一知不偿千古恨，玉环当日倚兰图。
借住山寺诗八首 其四 寒山
张元凯（明代）

枫叶蘋花江上村，前朝古寺至今存。西山爽气来精舍，万里关今到寺门。

檀越随僧开宝藏，醍醐容客借匏尊。中宵礼罢寒山子，却听钟声醒梦魂。
春日村居
章甫（宋代）

土室宜冬夏，柴门玩岁时。
不嫌贫作祟，直恐老相欺。
草茁牛羊壮，山空虎豹饥。
天晴好挑菜，吾亦伴儿嬉。
送人游越
释妙声（明代）

二月雨多春水生，放船去作越中行。沙鸥见惯浑相识，野鹤逢将亦不惊。

禹穴桃花千洞晓，若耶杨柳一川明。江山信美非吾土，况听长松杜宇声。
咏唐史 魏郑公
韦骧（宋代）

东宫尝吠非其主，贞观终高献纳臣。不独齐桓忘射带，太宗当日最知人。
次韵务观城西书事二首
韩元吉（宋代）

腊尽雪晴春欲柔，蒙蒙烟柳认瓜洲。
潮生潮落无穷事，江水东西不限愁。
从张丞相游南纪城猎，戏赠裴迪张参军
孟浩然（唐代）

从禽非吾乐，不好云梦田。岁暮登城望，偏令乡思悬。

公卿有几几，车骑何翩翩。世禄金张贵，官曹幕府贤。

顺时行杀气，飞刃争割鲜。十里届宾馆，征声匝妓筵。

高标回落日，平楚散芳烟。何意狂歌客，从公亦在旃。
堂上行
曹叡（魏晋）

武夫怀勇毅。
勒马于中原。
干戈森若林。
长剑奋无前。
西江月（丁巳长沙大阅）
赵师侠（宋代）

笳鼓旌旗改色，弓刀铠甲增明。攒花簇队马蹄轻。禀听元戎号令。

羊祜轻裘临阵，亚夫细柳屯营。观瞻已耸定王城。飞虎威名日振。
遂宁家知府生日
魏了翁（宋代）

相去无多五日间，两家牛酒贺生贤。
二阳引类临爻长，三寿为朋泰茹连。
析木旁瞻星两两，大椿遥祝岁千千。
相期协力亨屯难，未听丝丝鬓发宣。
立秋后二日泛舟越来溪三绝 其二
范成大（宋代）

一川新涨熨秋光，挂起篷窗受晚凉。杨柳无穷蝉不断，好风将梦过横塘。
闻官军收河南河北
杜甫（唐代）

剑外忽传收蓟北，初闻涕泪满衣裳。
却看妻子愁何在，漫卷诗书喜欲狂。
白日放歌须纵酒，青春作伴好还乡。
即从巴峡穿巫峡，便下襄阳向洛阳。
春洲曲
温庭筠（唐代）

韶光染色如蛾翠，绿湿红鲜水容媚。
苏小慵多兰渚闲，融融浦日鵁鶄寐。
紫骝蹀躞金衔嘶，堤上扬鞭烟草迷。
门外平桥连柳堤，归来晚树黄莺啼。
偈
释元净（宋代）

要行便行，要坐便坐。
六处神通，是个什麽。
把定时一物不为，放行时杀人放火。
次韵酬张郎中赋水蕉四首 其一
张镃（宋代）

春去论年卒未回，溪头传信却先来。绿笺展尽全无字，此语何堪谕俗埃。
寄龙池寺贞空二上人
贾岛（唐代）

受请终南住，俱妨去石桥。林中秋信绝，峰顶夜禅遥。

寒草烟藏虎，高松月照雕。霜天期到寺，寺置即前朝。
长廊
孙原湘（清代）

如云罗绮万花前，众里纤长独逞妍。住近浮图光似佛，幼餐沉水体俱仙。

梳匀信手人争学，调笑无心语可传。半晌眼波娇不溜，待人临别却嫣然。
寄申州卢拱使君
杨巨源（唐代）

领郡仍闻总虎貔，致身还是见男儿。小船隔水催桃叶。

大鼓当风舞柘枝。酒坐微酣诸客倒，球场慢拨几人随。

从来乐事憎诗苦，莫放窗中远岫知。
句
王随（宋代）

永夜起松籁，满山疑雨声。
代人上颍川韩端明生日
张耒（宋代）

实历休明运，金貂将相门。
产材皆巨植，流庆出深源。
世仰风规旧，公膺戬谷繁。
人间见麟凤，天路引鹏鲲。
诸老推渊懿，英儒伏讨论。
韦平家学盛，黄绮帝师尊。
天步开华旦，离明照厚坤。
曳裾趋法从，操笔代王言。
谏说倾朝听，公忠报主恩。
高风何凛凛，谠议在元元。
夷险千途历，清明一志存。
宝圭纯不琢，秋汉阔无浑。
鸣佩登书殿，均劳镇辅藩。
洪枢归少第，玉节对元昆。
腊报新春近，阳生厚地温。
当年占梦寐，此日降玙璠。
贺宴开瑶席，陈庭列寿尊。
簪缨罗盛族，兰玉立诸孙。
霜鹤寒逾健，岩松老更蕃。
人祈贤相雨，国倚太师垣。
留滞瞻云馆，飞驰有去魂。
微官守山邑，无路走宾轩。
中外心方注，君臣契已敦。
伫观登辅弼，飞润及孤根。
王岩起乐斋
李弥逊（宋代）

漫浪行地一舟虚，神手逢场乐有馀。
客里纵令怀旧国，公家何必爱吾庐。
饱知世事同分鹿，肯为时名更羡鱼，
吏退晴窗春睡足，牙签狼籍满床书。
江楼次前辈韵
陆游（宋代）

一日千回上庭树，城南尚记嬉游处。
俯仰人间八十年，镜中未许朱颜去。
甲第侵云多贵人，朝回扑帽软红麈。
江楼月夜吹长笛，谁似侬家不负身？
司徒侍中宋宣献公挽词五首
蔡襄（宋代）

去岁洛城东，公归秉枢务。
今日国门西，輤车行哭度。
同此晚春节，依旧西山路。
千古诀幽明，一年才旦暮。
远恨寄山川，余哀惨云雾。
平昔送公诗，何言歌薤露。
浣溪沙（韩彦古）
刘仙伦
（宋代）

一缕金香永夜清。残编未掩古琴横。绣衾寒拥宝缸明。

坐听竹风敲石磴，旋倾花水漱春酲。落梅和雨打帘声。
行月大师求颂
释正觉（宋代）

霁明夜永月行空，破暗真光默默中。
一点至灵虚且应，十方圆鉴照而冲。
床头炉篆浮寒紫，壁上龛灯对冷红。
个里宗乘消息在，蒲团纸帐旧家风。
减字木兰花 七夕咏牵牛花
姚华（清代）

银河渐曙。脉脉似曾花欲语。天上人间。占断秋光又一年。

天孙应妒。怪得寻郎无去处。一谪人家。争教羁系幻成花。
次黄伯厚惠纸衾韵
陈起（宋代）

冷浸溪藤松下月，密缄远寄袁安雪。
忍蹴茸茸一径毡，依约江行晓时节。
晓发
许宗衡（清代）

秋苇飐明瑟，动与晨光摇。乍见林表山，未及前帆高。

荒滩望无垠，静待风来潮。日气射云隙，闪忽烟将消。

倚篷拓吾目，江近天愈遥。凉鸥没浩荡，无梦牵尘嚣。

橹声倏已歇，漭瀁看惊涛。
新秋
吴融（唐代）

白发又经秋，端居海上洲。无机因事发，有涕为时流。

新酒乘凉压，残棋隔夜收。公车无路入，同拜老闲侯。
宋江三十六赞
龚开（宋代）

风有大小，不辨雌雄。
山谷之中，遇尔亦凶。
莫饮酒
陈古遇（宋代）

莫饮酒，酒醒骂人绕盆走。
酒香入脑头欲旋，骂声渐低涎落口。
入履有长短，伸脚可试否。
未论身后五车书，已随生前一杯酒。
二月十四日梅花二首
杨万里（宋代）

雨打知无那，春暄绝不禁。
小风千点雪，落日一须金。
故端明殿学士工部尚书致仕清源王公挽辞二首 其二
张方平（宋代）

世德承槐荫，朝评许栋材。都堂陪八座，近府阻三阶。

燕阁清宵闭，佳城白日开。南阡有一去，冠盖不重回。
奄旦处也时朔雪被野人马衣裘满目寒色怅然兴感作怀古四篇 其二
周天度（清代）

榆木龙举罢远行，天教此地作长城。百年草草筹边策，烈戍荒荒按伏兵。

北去黄云垂大漠，南来白日澹神京。平生不信东杨略，阳武谋成劝息征。
送刘纠曹
梅尧臣（宋代）

溪边前日君辞我，江上今朝我送君。
自去芦洲寄消息，故人犹在武昌军。
蒙以诗惠水晶鱠次韵答谢
韩维（宋代）

凝如宝匣开明镜，散逐金刀落素丝。
我为南来多内热，径呼玉筋尽三卮。
八月间书案假寐戏作
汪莘（宋代）

四海春风曲肱里，出入鼻端云一缕。不知案上清露珠，漏泄傅岩梦中雨。
送李监岳二首
陈造（宋代）

李侯西州英，早著武士冠。
朅来淮上郡，鸡群见翠鸾。
清诗万卷余，脱手走铜丸。
初听耳目醒，于读毛骨寒。
解榻一瓯茗，敢作粗官看。
今者连日语，衮衮为发难。
中年可堪别，别君倍悲酸。
书来有新句，政用驱愁端。
赠柯山道士郑云谷来住沣之洞辰二首
李曾伯（宋代）

道人本分事，不用达人诗。
烟霞痼疾间，风月陶写之。
漆园直寓言，谪仙岂吾师。
卷怀置心斋，焚芗比希夷。
自强斋诗
胡炳文（宋代）

励志先须异众儿，观乾之象大哉词。莫轻操几从师乐，正是加餐努力时。

黄卷圣贤宜静对，青衿城阙戒荒嬉。昼为夜息何曾息，邻屋鸡鸣正仰思。
侍应平坡侍郎郊行口占二首
林景熙（宋代）

试耕黄犊健，入社白鸥真。
柳外呼舟去，水风吹葛巾。
七夕吟同张士行赋
张以宁（明代）

银河迢迢向东注，玉女盈盈隔秋渚。金梭飞飞掷烟雾，织作青鸾寄幽素。

青鸾织成不飞去，仙郎脉脉愁无语。无语相望朝复暮，白榆摇落成秋树。

藕花香冷鸳鸯浦，天上银桥宝车度。风清蕊殿开瑶户，云屏雾褥芙蓉吐。

经年香梦遥相许，一夕离肠为郎诉。羿姬妒人留不住，天鸡角角扶桑曙。

龙巾荏苒啼红露，乱点云开逗飞雨。伯劳西飞燕东翥，河乾石烂愁终古。

翠楼乞巧娉婷女，镜里青螺扫眉妩。博山沈烟袅双缕，不识人间离别苦。
悼亡·君自垂千古
商景兰（清代）

君自垂千古，吾犹恋一生。
君臣原大节，儿女亦人情。
折槛生前事，遗碑死后名。
存亡虽异路，贞白本相成。
题元实弟姚山别业
孙炳炎（宋代）

别业倚嶙峋，幽居寓目新。
闲花繁覆砌，静燕语通人。
野翠生窗晓，林香入户春。
愿因张老祝，持以对芳辰。
送刘长清敏
苏辙（宋代）

汝州太守卧病年，亹亹犹复能清言。平生雄辩嗟不见，风流尚有曹州存。

历下东游少相识，欢喜闻君在西邑。旧知兄弟无凡俦，相逢一笑开颜色。

三年政令如牛毛，思归南亩皆蓬蒿。羡君饮酒动论斗，引觥向口收狂潮。

醉后胸中百无有，偃然啸傲倾朋曹。中朝卿士足官府，君归何处狂歌谣。
清平乐（咏橄榄灯球儿）
侯置（宋代）

缕金剪彩。茸绾同心带。整整云鬟宜簇戴。雪柳闹蛾难赛。

休夸鬟实炎州。且看指面纤柔。试问苦人滋味，何如插鬓风流。
挽赵石居
陆文圭（元代）

地望抡魁重，冰术博士清。
弃官为隐计，因谤得计名。
水竹方成趣，松楸忽怆情。
乡中耆旧尽，老沪渍铭旌。
醉太平
吴藻（清代）

疏帘一层。疏灯一星。夜凉飞入流萤。照琴书乱横。

寒蝉暂停。寒螀又鸣。一声声和秋声。怕愁人不听。
定风波（与干誉、才卿步西园，始见青梅）
叶梦得（宋代）

破萼初惊一点红。又看青子映帘栊。冰雪肌肤谁复见。清浅。尚余疏影照晴空。

惆怅年年桃李伴。肠断。只应芳信负东风。待得微黄春亦暮。烟雨。半和飞絮作濛濛。
句
叶某（宋代）

明朝蓬岛去，白雪满头飞。
雪峤和尚双瓣香行
全祖望（清代）

南湖侍御之诸孙，偶然堕落浮屠门。虽然堕落浮屠门，依旧忠孝光大伦。

请看龙象纷蹴踏，座下何止三千人。上瓣香终莫有分，以待海岸居士大善根。

辗然一晤传秘薪，比之妙喜得横浦，峨眉天半倍觉军持尊。

敬致一瓣香，上绍龙池君。是谁足称后来秀，莫令海岸孤另伤寡群。

里中徐郎其殆庶，颠狂之中蕴道真。俯视馀子陆陆如秋蚊。

再寄一瓣香，以接西江云。忽然不周山崩天柱折，恒河之沙亦狂奔。

海岸一瓣香，金刚洗出刀山痕。南都半壁足慰钟山魂，徐郎一瓣香鹖冠。

闯入苍头军会稽，甲盾足陪胥江神。重泉相逢定一笑，径山双虹贯日轮。
知府黄龙图 其四
刘弇（宋代）

从古无双江夏黄，此身亲簉玉宸傍。暂闲十载陶钧手，犹胜一时鹓鹭行。

况复唐虞新日月，不妨伊傅好舟航。愿酬千里邦人祝，直筑沙堤到大梁。
贺新郎（题传岩叟悠然阁）
辛弃疾（宋代）

路入门前柳。到君家、悠然细说，渊明重九。岁晚凄其无诸葛，惟有黄花入手。更风雨、东篱依旧。斗顿南山高如许，是先生、拄杖归来后。山不记，何年有。

是中不减康庐秀。倩西风、为君唤起，翁能来否。鸟倦飞还平林去，云肯无心出岫。剩准备、新诗几首。欲辨忘言当年意，慨遥遥、我去羲农久。天下事，可无酒。
书斋壁
仇远（元代）

风收细雨断梅天，昼永身閒但欲眠。
木枕桃笙真有味，广文不用欢无毡。
书屋壁
陆游（宋代）

鸟道经行稳，巢居卧起宽。
鹿衣裁短褐，龟屋制危冠。
旧慕嵇中散，今师靖长官。
蛟龙云雨上，未必胜泥蟠。
赠电眸陈相士
姚勉（宋代）

岩电当年说阿戎，清谈于世竟何功。
君今双目真如电，举世忠邪一览中。
与彦博审知同为问梅之行到溪南仆与审知俱以
赵蕃（宋代）

非为十日留，重此一岁阑。
岁去易悲感，日来盛阴寒。
今晨已春意，欲出反浩叹。
梅事足可惜，病躯良独难。
燕山万里雪
周霆震（元代）

燕山万里雪，不作黄河冰。玄德专所司，曷为失其凭。

赤云窃乘间，遂逐炎风兴。连延土山焦，反更繁青蝇。

毛炰列饔饩，臭腐日以升。禋祀古有严，孰与存芳馨。

昨梦观圜丘，玉辂苍龙乘。正气六合周，瑞花反严凝。

坐见昆冈火，瞬息投淄渑。愿言哀江南，尽洗毒雾蒸。
次韵端叔叠前韵见贻因以为别
周紫芝（宋代）

夜光分得千金璧，从来有限未省识。一从韶濩到两耳，三月遂令忘肉食。

高楼同倚百尺栏，江山满眼方怡颜。先生官冷不坐局，古寺分床雨中宿。

清谈亹亹不断头，几度寒窗拔残烛。晚岁升堂来问礼，谁遣黄流入清渭。

金华上天朝紫皇，往事空劳公举似。明日山中归牧羊，九回日断思公肠。

他年华屋傥遂约，笑语尚闻兰芷香。青丝络马不须走，一杯且饮姑溪酒。
谒金门（题沅州幽兰铺壁）
徐必（宋代）

秋欲暮。路入乱山深处。扑面西风吹雾雨。驿亭欣暂驻。

可惜国香风度。空谷寂寥谁顾。已作竹枝传楚女。客愁推不去。
藕
胡致隆（宋代）

平生冰雪姿，七星罗心胸。岂无有丝毫，上裨天子聪。

而不自荐达，胡为乎泥中。沈痾政无赖，安得君从容。

其子亦可怜，风味如乃翁。
送岑征君归鸣皋山
李白（唐代）

岑公相门子，雅望归安石。奕世皆夔龙，中台竟三拆。
至人达机兆，高揖九州伯。奈何天地间，而作隐沦客。
贵道能全真，潜辉卧幽邻。探元入窅默，观化游无垠。
光武有天下，严陵为故人。虽登洛阳殿，不屈巢由身。
余亦谢明主，今称偃蹇臣。登高览万古，思与广成邻。
蹈海宁受赏，还山非问津。西来一摇扇，共拂元规尘。
王安之朝议挽词三首 其二
范纯仁（宋代）

族望高全蜀，交游华众贤。退身将一纪，遗德满二川。

雅道何人继，家声有子传。为文惭幼妇，谬诺志新阡。
杂曲歌辞。古别离二首
于濆（唐代）

入室少情意，出门多路岐。黄鹤有归日，荡子无还时。

人谁无分命，妾身何太奇。君为东南风，妾作西北枝。

青楼邻里妇，终年画长眉。自倚对良匹，笑妾空罗帏。

郎本东家儿，妾本西家女。对门中道间，终谓无离阻。

岂知中道间，遣作空闺主。自是爱封侯，非关备胡虏。

知子去从军，何处无良人。
阅书者倚老树
徐渭（明代）

尔自作蠹鱼，我不阅一字。逢著好树根，抱著枕头睡。
潇潇雨 秋篷
易顺鼎（清代）

春堤曾小泊，一篷儿恰在柳阴中。乍蜻蜓飞过，鸬鹚立满，剪剪中风。

误入芦花深处，秋雪压难松。还被枫人觉，堆上愁红。

坐稳也如牛背，只横吹短笛，换个渔童。写浮家图画，斜照旧衫烘。

又层层霜月围紧，掩船窗灭烛听孤鸿。江南路，漫敲疏雨，酒梦惺忪。
裴相国赞
释惟一（宋代）

咄这措大，极是叵耐。
操我戈矛，入我疆界。
扑灭圆觉大光明藏，入乾圭无边义海。
所至皆望风退衂，末后遭蘖山和贜捉败。
纳款投降，原为弟子，
奉事无懈。
一拍
文天祥（宋代）

风尘澒洞昏王室，天地惨惨无颜色。
而今西北自反胡，西望千山万山赤。
叹息人间万事非，被驱不异犬与鸡。
不知明月为谁好，来岁如今归未归。
宿饭溪驿 其一
王十朋（宋代）

甑屿饱曾见，饭溪名始闻。老怀如子美，到处不忘君。
呈折子明丈十首
赵蕃（宋代）

曾门昔作广文官，先生曾同苜蓿盘。
交道不惟当日见，遗风更俾后人看。
将至岳阳有怀赵二
张九龄（唐代）

湘岸多深林，青冥昼结阴。独无谢客赏，况复贾生心。

草色虽云发，天光或未临。江潭非所遇，为尔白头吟。
送和蕃公主
张籍（唐代）

塞上如今无战尘，汉家公主出和亲。邑司犹属宗卿寺，

册号还同虏帐人。九姓旗幡先引路，一生衣服尽随身。

毡城南望无回日，空见沙蓬水柳春。
夏景 竹影金琐碎
刘辰翁（宋代）

竹可淋漓画，难将竹影临。寂寥谁布地，琐碎总如金。

密处开为径，疏时舞又阴。汗青销作字，翡翠屑成林。

弄月平分破，临风凿落斟。锵然声入耳，忽认是徽琴。
过金泷腰泷吟
湛若水（明代）

武溪险瞿塘，不少滟滪堆。中流列剑戟，涛舂奋如雷。

舟行石鏬中，岂不亦危哉。江汉舟方颠，正叔坐正危。

存心即诚敬，达去亦虚猜。
小重山
蔡伸（宋代）

淡淡秋容烟水寒。楼高清夜永，倚阑干。玉人不见坐长叹。箫声远，明月满空山。

遐想绿云鬟。青冥风露冷，独乘鸾。别时容易见时难。凭孤枕，聊复梦婵娟。
又题画
王绂（明代）

我昔草堂云涧深，与君相近日相寻。别来猿鹤今何似，月色松声夜夜心。
三月三日社集东皋 其一
欧主遇（明代）

我皇九载，永和期合。蔼蔼时彦，晋人可作。东园之树，秾华未落。

于以晤言，曲水为乐。
晚日湖上寄所思
李华（唐代）

与君为近别，不啻远相思。落日平湖上，看山对此时。
次韵和南山即事呈使君
洪刍（宋代）

鸟啼花落奈春何，谩道春光特地多。不见饧箫寒食后，暂陪觞咏惠风和。

竹衫争醉丰年日，瓦鼓仍闻载路歌。五马来嘶莫愁雨，满堂冠弁共峨峨。
汪茂才献于以先隐君像千里函致乞诗
胡应麟（明代）

大隐风流世未孤，少微星色卧江湖。园荒汉上甘携瓮，室僦于陵但辟纑。

廿载避人呼漫叟，一书遗子号潜夫。天池凤羽行看近，日听鸾章下帝都。
第二十六鸡栖凤巢颂
释义青（宋代）

无伴石人衣入山，云笼红顶绿衣寒。喝开劫兆三峰顶，捧出金栏对日看。
绝句六十四首
张伯端（宋代）

兔鸡之月及其时，刑德临门药象之。
到此金砂须沐浴，若还加火必倾危。
正月初四后十余日病嗽不能出杂书十首
方回（元代）

夏日客此楼，买冰敌炎暵。
沍寒不买冰，辍费用买炭。
冰炭役浮生，倏忽凉燠换。
故山饶甘泉，落叶足炊爨。
曷不归去来，作此琐屑叹。
云谷怀魏元履
朱熹（宋代）

叹息艮斋老，当年共此来。千峰奇绝处，一望兴悠哉。

病怯披云卧，诗劳拥鼻裁。祇今何处所，宿草閟馀哀。
病后访梅九绝
刘克庄（宋代）

一联半首致魁台，前有沂公后简斋。
自是君诗无警策，梅花穷杀几人来。
野兴
陆游（宋代）

饱见人间行路难，暂陪鵷鹭意先阑。
集仙院床三题石，神武门前两挂冠。
饥卧了无千里志，倦飞元怯九霄寒。
客来莫笑蓬窗陋，若比巢居已太宽。
杂兴
张镃（宋代）

照乘复垂棘，固足为国宝。
朝有宣力贤，爱惜莫草草。
成汤昔在宣，剪发救枯稿。
念民有念已，顷刻动穹昊。
太宗疗功臣，亦本为民保。
断须疾其愈，大胜琮璧祷。
邵武
叶仪凤（宋代）

城南城北草如茵，绿水青山眼界新。
更问樵溪何处是，满城桃李万家春。
闻诗生日
王十朋（宋代）

良天逢十月，嘉节过三元。汝父初生子，吾亲喜抱孙。

长成今若许，气习有馀温。雁序自相友，麟经可与言。

志宜存远大，学必探渊源。但务勤修德，年龄不用论。
道夫惠诗为和五首
李处权（宋代）

山云谈次改，溪水坐来生。
白鸟饥逾静，苍蝇饱不声。
令君真子产，墨客陋弥明。
回首人间世，尘埃望赤城。
赠利安禅伯
郭祥正（宋代）

名山多隐者，五峰遇僧安。屹然高世姿，眉目冰雪寒。

极谈了无迹，卷舌回惊湍。令我愧道心，龌龊滞小官。

不能与斯人，物外振羽翰。惜为山下别，落月在林端。
生查子
王千秋（宋代）

春江波面浑，春岸卢芽嫩。不见木兰舟，羞带骈枝杏。

轻绡＿泪痕，急雨冲花阵。暗祷紫姑神，觅个巴陵信。
忆昔
陆游（宋代）

忆昔浮江发剑南，夕阳船尾每相衔。
楠阴暗处寻高寺，荔子红时宿下严。
硖口烹猪赛龙庙，沙头伐鼓挂风帆。
区区陈迹何由记，惟有征尘尚满衫。
徐君季纯常德教授廨中名一室日如舟取东坡为
赵蕃（宋代）

满面风埃霜鬓须，何如相识谓诗臞。
君行学省得佳士，我乃烟波称钓徒。
喜仲明西归
李流谦（宋代）

半载迢迢住利州，嘉陵江水日夜流。安得却流关下去，载我唯须一叶舟。

我归未远君随至，燕鸿相避知何意。月岩四见月上弦，日日江头望行李。

庭柯一鹊鸣朝阳，人言君归过石岗。明日拿舟入城去，剧喜重上君子堂。

瘦骨棱棱衣表见，我亦鬓毛斑太半。谈新说旧两留连，红烛烧残无一寸。

人生大抵如流萍，忽然相值飘然分。西风吹我又将去，预作一场离恨新。
哭黄与几先生三十五韵
唐桂芳（明代）

恸哭宇宙间，奇才日沦落。伊予童冠年，用意臻杰作。

于时觌黄君，层空横俊鹗。明理识源流，谈经耻糟粕。

圣贤未死心，梦寐递酬酢。韩柳布骨筋，黄陈遵矩矱。

嗟彼昧学徒，奚翅隔一膜。青春坐精庐，鞭算尽升勺。

会计当何嫌，与教树郛郭。宦海欲飞扬，蹒跚病行脚。

仅仅如孔融，诸生听鸣铎。高堂九帙亲，庞眉白於鹤。

馆劵具八珍，怡颜享真乐。幽圃极经营，平池谩疏凿。

美石象琼瑰，寒藤等璎珞。举目俱不凡，宛若在丘壑。

吾翁八旬馀，精神更矍铄。商确文字中，悠悠动清酌。

典型相继亡，乡邦已非昨。日瘦色惨悽，令人几惊愕。

犹幸侍先生，钟情忘鄙薄。去冬访隐君，好诗倒囊橐。

机锋偶相逢，大叫忽踊跃。譬彼两将军，仆旗宁退却。

俄顷出神奇，屡战气肯索。自叹老难持，相期校书阁。

感激知己言，未信且愧怍。夫何讣音来，晨星陨天末。

当今世乱离，万死靡救药。生归谁保全，吞噬人为椁。

新阡范家村，有子端可托。但弃窈窕姬，孤灯照帘幕。

荒城雪漫漫，似怪东风恶。慈乌号远林，饥鼠走败箨。

回首百千秋，声名寄寥廓。
次韵莫少虚中秋月
郭印（宋代）

纤阿驾秋空，云散无一发。长廊步清影，露顶脚不袜。

缅怀同心人，尺咫限胡越。岂殊南郭老，连墙不通谒。

我忧今夕去，难得如此月。伫立耿不寐，精诚通恍惚。

莫兄新诗来，夜光映深樾。颇惊笔力壮，滔滔涨溟渤。

喜极屡索酒，引满非人罚。醉歌还起舞，恍若换凡骨。

何当乘飞云，举手探蟾窟。一吸径寸光，尽解平生暍。

飘飘曳霞裾，出入黄金阙。陋哉揖爽气，空拄西山笏。
塞下二首
许棠（唐代）

胡虏偏狂悍，边兵不敢闲。防秋朝伏弩，纵火夜搜山。

雁逆风鼙振，沙飞猎骑还。安西虽有路，难更出阳关。

征役已不定，又缘无定河。塞深烽砦密，山乱犬羊多。

汉卒闻笳泣，胡儿击剑歌。番情终未测，今昔谩言和。
积日
姜特立（宋代）

积日乃成岁，积岁不觉老。
始焉泉涓涓，末乃海浩浩。
少年玩时日，事业良草草。
况复钝滞资，谋身苦不早。
只今在桑榆，风烛那可保。
譬如秋后花，能得几时好。
遇酒朋舒眉，前程付苍昊。
东坡海南烹茶图
冯璧（金朝）

讲筵分赐密云龙，春梦分明觉亦空。地恶九钻黎洞火，天游两腋玉川风。
和刘怡溪观涨韵酬邓子高龚进甫三首
赵贞吉（明代）

潮急汐亦及，习见惟舟子。
朝津白马封，暮峡青牛指。
来讶急湍白，复喜回澜矣。
山僮欢若蜂，市女散如蚁。
独有舟居仙，著论名观水。¤
感麟作经图为彭抚公作
沈周（明代）

呜呼王迹熄兮伯烜赫，名分不正礼义忒。孔子忧道徒戚戚，感麟不时出乃获。

因假鲁史尊周德，书王纪元重人极。拨乱反正笔任责，笔笔削削区淑慝。

王道以之作绳墨，君君臣臣父子得。三纲九法一暴白，天下懔然畏乱贼。

匪曰无位政斯绎，匪曰空言用斯覈。千秋万古垂世则，由麟而作复麟画。

言虽画绝道载籍，令人口诵心亦格。为经为常国命脉，安成大彭代是职。

两贤以奏第一策，调元补化奉明辟。惟麟有趾仍有定，子姓振振永厥泽。
次韵游景叔闻洮河捷报寄诸将四首
黄庭坚（宋代）

遥知一炬绝河津，生缚青宜不动尘。
付与山河印如斗，忍为鼠子腹心人。
过胶山谒李忠定公暨先桂坡公祠
安魁（清代）

宋代鼎臣明隐逸，两公忠义贯薪传。擎天志在歼金冠，静海功薪泛蠡船。

祠合久推人尚德，祭同方信世尊贤。犹余生气千秋后，令我低徊窦乳泉。
五台山金莲花诗 其二
陈裴之（清代）

一花一叶一因缘，阿耨池边种几年。喵德水涵众香国，华鬘云拥四禅天。

灵根漫佐伊蒲馔，嘉树应翻贝叶编。旧是文殊留影地，折来还供法王前。
逍遥咏
宋太宗（宋代）

一法从何有，三皇五帝前。
周知多异境，猛利要精专。
我命须依道，阴功及物缘。
善心通感应，动静理深玄。
喜晴
陆游（宋代）

久雨群蛙日夜号，乐哉霁色满江郊。
草书已悟屋漏壁，诗句免悲风卷茆。
唤妇晴鸠鸣废圃，归林栖鹘补危巢。
泥乾我亦思来客，未暇移书广绝交。
古意三首
邓肃（宋代）

妾心如寒梅，随郎遍江东。
妾身如飞雪，知落何亭中。
雪花故清绝，何人能击节。
梅花岁岁春，千秋香不灭。
杨汉公挽词二首
陈长方（宋代）

今世称能吏，如君第几人。
铜章恩屡易，象板命惟新。
华表归无日，泉台冷不春。
承家在诸子，勉力绍前尘。
汉章云法师赞
释大观（宋代）

魁梧厚厖，慈和安祥。
声在江湖品目，仪表衡台学场。
空假中之品三兮，一与三之不立。
修多罗如标月兮，指与月之俱忘。
四处提撕，四花飞扬。
未老掩光，返常寂光。
此其所以为柏庭之克家，云公汉章者也。
满江红
严绳孙（清代）

一霎灯前，早硬却、心儿别了。幸道是、频年浪迹，惯曾草草。

恰喜病随残月减，可知梦与秋风杳。只回廊、才转是天涯，渔阳道。

偷弹泪，灯花小。亲煮药，炉烟绕。尽一番愁悴，又添离抱。

别后扊扅炊却尽，客中鱼素愁难料。竟何如、双影玉兰堂，相看老。
贫居
文同（宋代）

绳床拥敝裯，初起发未栉。南窗展书卷，就暖读寒日。

门前绝车马，薄暮垂片席。短墙挂纤蔓，幽鸟啄红实。

群蜗恶积雨，缭绕篆空壁。男儿处贫贱，举首宇宙窄。

翩翻枪榆鸠，宛转匿絮虱。妻孥竞相笑，憔悴守文笔。
题妙庭观
程秘（宋代）

要识仙霞五色丹，须还苔琐旧灵坛。
玉楼更疑群仙宿，移向长虹卧处安。
月沼
吴芾（宋代）

大道从来恶满盈，脱身便欲老岩扃。
杜门渐解埋光意，积水姑为半月形。
皇帝阁端午帖子词
宋庠（宋代）

宫中命缕千丝合，阶下祥蓂五荚芳。
汉殿桃枝先作印，楚人兰叶续为汤。
沁园春（送宗人景召游姑苏）
陈人杰（宋代）

世路如秋，万里萧条，君何所之。想鲈乡烟水，尚堪垂钓，虎丘泉石，尽可题诗。橙弄霜黄，芦飘雪白，何处西风无酒旗。经行地，有会心之事，好吐胸奇。
一邱封了要离。问世上男儿今有谁。但一尊相属，居然感慨，扁舟独往，可是嶔崎。齐邸歌鱼，扬州跨鹤，风味浅深君自知。匆匆去，算梅边春动，又是归期。
江行俳体
钟惺（明代）

村烟城树远依依，解指青溪与翠微。
风送白鱼争入市，江过黄鹄渐多矶。
家从久念方惊别，地喜初来也似归。
近日江南新涝后，稻虾难比往年肥。
再用奴字韵呈几叟
李纲（宋代）

平生志尚在丘壑，肯学卫霍追匈奴。绵上之田方欲隐，草堂之灵休谢逋。

富贵于人何翅梦，理义悦我真如刍。晚交夫子谈道妙，应笑连叔惊肩吾。
观梁辅之晓阅
李新（宋代）

羽林出戍死忘家，坐作行趋听虎牙。
碧月初生弓入抱，青蛇不动剑藏花。
风吹细柳旗阴转，日过寒豀陈脚斜。
回笑书生头白早，空将笔砚战年华。
摸鱼子 赋白莲 至元二十二年乙酉九月重九
王恽（元代）

淡亭亭、影摇溪水，芳心知为谁吐。玉华宝供年年事，消得一天消露。私自语。君不见仙家，玉井无今古。淡妆谁妒。尽千顷昆明，红幢翠盖，云锦烂秋浦。琼绡袜、自有凌波故步。赏心莫遣迟暮。风清月冷无人见，零乱碧烟修渚。闻好去。待醉＊秋香，不羡风标鹭。远游重赋。拟太一真仙，共浮沧海，一叶任掀举。
再和答师复五首 其四
释德洪（宋代）

有味新诗名不得，正如仙爪为爬身。此时风味无人会，想见麻姑擗脯麟。
秋宵辞
白玉蟾（宋代）

眇哉青松梢，高高九千尺。
两班森道傍，暮起凄黯色。
嗟彼昂藏姿，山林端可惜。
浩然呼西风，夜深鸣萧瑟。
此意偶相似，叹息复叹息。
菩萨蛮（秋老江行）
赵长卿（宋代）

炊烟一点孤村迥。娇云敛尽天容净。雁字忽横秋。秋江泻客愁。

容钩空寄恨。恨满凭谁问。袖手立西风。舟行秋色中。
钦和御制元夕观灯诗
夏原吉（明代）

皇明受命基图隆，挺生太祖真豪雄。手提一旅淮甸起，指顾六合妖氛空。

三纲再张九鼎奠，万姓子附诸侯崇。天威远振沙漠外，阳光直丽扶桑东。

神功圣德迈五帝，文谟武烈超三宗。九重弼亮尽贤俊，庶职甄别无凡庸。

时清化洽颂声作，弗问远迩同沨沨。握符御历馀四纪，创业垂统无终穷。

我皇继体主神器，励精图治心忡忡。齐庄中正奉天道，宽仁恭俭勤民功。

九区平宁遂生息，万方熙皞无忧恫。兹惟岁首值佳节，天清气朗春融融。

鳌峰倏忽耸丹陛，云嶂突兀撑高穹。浮屠宝殿更奇绝，遥瞻彷佛灵山同。

金莲万朵吐清夜，森森景象生光中。教坊欢哗奏百戏，舞衫歌袖飘青红。

六街禁弛九关辟，衣冠云集笙箫丛。皇恩如天更开宴，霞浆香送龙楼风。

群僚百辟何庆幸，明时盛事年年逢。况臣居位食厚禄，庸庸罔有涓埃忠。

虞廷赓歌今喜见，愿备九奏谐歌工。鞠躬百拜向金阙，上祈圣寿高羲农。

巍巍宗社磐石固，穰穰年谷田畴丰。奇祥嘉瑞日軿集，惟民惟物成雍雍。
次砚生雪夜见怀韵
慧霖（清代）

僧家随地置蒲团，雪夜遥知忆懒残。孤鹤梦归双脚冷，野梅花孕一身寒。

穷年真觉读书好，连日应歌《行路难》。我未出山频打坐，笑将饶舌敩丰干。
观潮
陈景元（宋代）

一线从空下，翻飞十万寻。地非句践业，潮见伍胥心。

草木无今古，蛟龙变浅深。此时隔江女，犹善作吴音。
宿田舍遇雨
廖行之（宋代）

奔走尘埃日几西，又从舟楫问津涯。
官身底事多羁束，世路由来足嶮巇。
甘雨也知苏{左禾右罢}稏，轻风祗管舞涟漪。
夕阳又傍田村宿，无限蜩螗噪晚颸。
寿张新班
李昴英（宋代）

喜气棱棱肖紫岩，向来石燕毓奇男。
九十入相今才半，七日为人恰后三。
御街行 其二 元夜踏灯词，和徐夫人燕京元夜韵
董元恺（清代）

百枝火树千金屧，宝马香尘不绝。飞琼结伴试灯来，忍把檀郎绝别。

一回佯怒，一回微笑，小婢扶行怯。

石桥路滑缃钩蹑，向阿母低低说。妲娥此夜悔还无？

怕入广寒宫阙。不如归去，难忘畴昔，总是团圆月。
感皇恩（竹坡老人步上南冈，得堂基于孤峰绝顶间，喜甚，戏作长短句）
周紫芝（宋代）

无事小神仙，世人谁会。著甚来由自萦系。人生须是，做些闲中活计。百年能几许，无多子。

近日谢天，与片闲田地。作个茅堂待打睡。酒儿熟也，赢取山中一醉。人间如意事，只此是。
姑苏
贝琼（元代）

城溃姑苏伯业终，萧萧茂苑自秋风。青丝白马来江表，紫盖黄旗入洛中。

宫殿独留残月照，绮罗应逐晓云空。如何十万貔貅士，不及吴陵一旅雄。
雨夜题彭甘亭周忠武公墓纪事诗后
陈文述（清代）

城头声缓紞紞鼓，楼头响急潺湲雨。秋镫照影读《离骚》，异闻如见周忠武。

忠武当年备虎贲，郧襄扼险守荆门。同时功并曹文诏，列镇名齐孙应元。

尚书师溃全秦变，青犊西来夜传前。孝宽坚守玉壁城，临淮屡搏中潬战。

初陷忻州继代州，一关宁武据山头。烽烟远震阳方口，炮火频燔镇朔楼。

筒袖兜鍪集飞矢，关门百战将军死。一有妇女尽英雄，赤熛怒郁屯云紫。

张许余威势莫当，贼锋也觉挫踉跄，重兵尚有三重险，诸将宁无半段枪。

但使凭城肯持久，都城定为勤王守。三关破竹九门关，可怜绎络降书走。

万岁山前野火焚，十三陵树黯秋云。几时石椁滕婴墓，留得青山卞壶坟。

百年宰木都成拱，遗民争说将军冢。故垒荒凉箭镞埋，荒祠惨澹弓刀动。

墓前环水接灰河，积雨奔腾卷白波。渐见谯山倾石碣，几同滦水啮前和。

中夜一峰移突兀，山灵解护将军骨。冠军冢本象祁连，仆射山还摹突厥。

始知天意惜忠臣，始识风雷别有神。重勒穹碑蟠赑屃，更开隧道立麒麟。

墓门有客曾亲见，传芭再拜牲醪荐。大笔能传河岳心，高文合补英雄传。

重读谟觞第二碑，阴风吹雨满灵旗。千秋石马桃花色，锦伞夫人别有祠。
避地伤春六绝句
葛立方（宋代）

枯藤六尺步长阡，客裹韶光绝可怜。
好着青枫重试火，西阳三日突无烟。
念奴娇
续雪谷（宋代）

砌红慵扫，问东风、应念西园寥落。帘卷垂杨莺啭巧，才见还因飞却。捻指光阴，关心节序，总在秋千索。翻翻双蝶，傍人争趁行乐。

曾记步月归来，秦争弹偏，共倚阑干角。别後池亭谁斗草，多少芳游担阁。世事升沈，人生聚散，俯仰空如昨。余香犹在，绣帏清晓寒薄。
定林所居
王安石（宋代）

屋绕湾溪竹绕山，溪山却在白云间。
临溪放艇依山坐，溪鸟山花共我闲。
磁钓翁
李新（宋代）

尺巘方壶小，泓泉渤海深。
陶公慈母手，抔土故人心。
蓑笠不愁敝，鲦鱨何处寻。
虚堂值萧瑟，犹苦百虫吟。
送李仲炳归 其一
李叔与（宋代）

君家渝水我螺川，同是江南百里天。同道同心更同姓，只年相远却忘年。
感遇
华龙翔（清代）

戛戛高冈梧，孤干修以直。疏阴不自庇，虫蚁争蠹蚀。

铿然遭斧斤，谓是中琴瑟。朱弦徽黄金，绮囊护丹漆。

知音世所希，俗耳聪若窒。何似摧为薪，犹足供鼎食。
石头城
汪元量（宋代）

石头城上小徘徊，世换僧残寺已灰。
地接汴淮山北去，江吞吴越水东来。
健鱼奋鬣随蛟舞，快鹘翻身猎雁回。
一片降旗千古泪，前人留与后人哀。
荷衣沼
释智愚（宋代）

水面绿盘擎雨出，临风几度倚阑干。
不知暖气有多少，老子年年得御寒。
送客愁
张耒（宋代）

数星点点间微河，城上三更树影蹉。
霜落夜深风悄悄，月明无限客愁多。
结屋
吴锡畴（宋代）

结屋须教坐对山，把茅才此有三间。
浇花抱瓮调停懒，洗砚裁三准备閒。
未问丹砂能蜕骨，久知绿酒可酡颜。
江湖浪迹成何事，抖搂归囊句不悭。
瑞龙吟·长安路
陈允平（宋代）

长安路。还是燕乳莺娇，度帘迁树。层楼十二阑干，绣帘半卷，相思处处。漫凭伫。因念彩云初到，琐窗琼户。梨花犹却春寒，翠羞粉怨，尊前解语。空有章台烟柳，瘦纤仍似，宫腰飞舞。憔悴暗觉文园，双鬓非故。闲拈断叶，重托殷勤句。频回首、河桥素约，津亭归步。恨逐芳尘去。眩醉眼尽，游丝乱绪。肠结愁千缕。深院静，东风落红如雨。画屏梦绕，一篝香絮。
侍晦翁饮浮翠用刘叔通韵
黄榦（宋代）

凉风振幽壑，阴云翳前山。
高怀励清秋，适意林莽间。
烟横万家井，水净双溪湾。
徙倚暮忘归，人境相与閒。
游子独何为，千里方言还。
陪此杖履游，忘彼道路艰。
心期更他年，依岩结柴关。
嫦娥叹
黎景义（明代）

嫦娥本是有穷妃，锦掤绣韣恒相随。窃吞金母延年药，暗惜朱相远别离。

有黄枚筮云其吉，翩翩归妹西行日。广寒清虚路不遥，身轻微步霞踪逸。

从此幽栖谢紫埃，脂铅无事独徘徊。琼楼玉宇重门锁，翠幄晶帘高影开。

满空霜露巍峨处，低望人间隔烟雾。几回欲下少云阶，宛转愁肠为谁诉。

秦楼嬴女善吹箫，凤驭双腾入九霄。我来悔不骖鸾乘，只博青天怨寂寥。

天壤生死情何极，雪床冰簟深相忆。桂叶年年褪晚黄，兔雏夜夜啼空碧。

羽衣嘹喨霓裳新，素女无愁春复春。旧时前殿看歌舞，今夕凄凉少一人。

玲玲玉杵惊寒梦，捣就玄霜凝不动。为感君恩未忍尝，拟酬灵药无由送。

请看织女会牵牛，乌鹊银河度晓秋。何如孤抱参商恨，纵使长生自泪流。

曾闻霹雳摇山岳，关弓九射九日落。何不一箭破蟾宫，嫦娥堕地归椒阁。
偶苦耳聋
吴芾（宋代）

衰年已是病双瞳，那更新添两耳聋。
山外钟声元不到，窗前难唱亦难通。
便遭谤骂安能累，给有笙歌也是空。
每恨肚皮从旧窄，而今却做得家翁。
二月朔夜中雷始发声三日寒载严雪大作
陶宗仪（明代）

前夜起雷声，寒威刃发硎。积阴春黯惨，密雪昼飘零。

香褪梅腮白，愁缄柳眼青。拥垆频炽火，不似肉为屏。
吹台山
张又新（唐代）

吹台山上綵烟凝，日落云收叠翠屏。应谓焦桐堪采斲，不知谁是柳吴兴。
次韵晁元忠西归十首 其二
黄庭坚（宋代）

圣莫如东家，长年困行路。公养为淹留，岂不以食故。

林薄鸟迁巢，水寒鱼不聚。孤士似无家，转蓬何由住。
晚莺二首 其一
张耒（宋代）

庭树知秋彫晚枝，春莺一去几时归。晚来何事枝头见，哑咤数声还复飞。
梦行益昌道中赋
陆游（宋代）

朱栈青林小益西，早行遥听隔村鸡。
龙门合畔千寻壁，江月亭前十里堤。
酒舍胡姬歌折柳，江津洮马惜障泥。
倦游重到曾来处，自拂流尘觅旧题。
和蹇受之 其一 诗
徐积（宋代）

出乎志者莫如诗，商也能言得自谁。雅颂汉时犹未远，风骚齐后若何衰。

翰林飞去秋鹰健，工部行来老骥迟。亦有孟韩联句好，姓张员外合肩随。
水龙吟（九日次前韵）
袁去华（宋代）

汉江流入苍烟，戍楼吊古临无地。清霜初肃，鹰扬隼击，青霄凌地。新雁声中，夕阳影里，千崖秋气。念东篱采菊，龙山落帽，风流在、尚堪继。

引满松醪径醉。诵坡仙、临漳宵济。茱萸细看，明年谁健，空悲身世。儿辈何知，更休说似，登山临水。那纷纷毁誉，耳边风过，我何曾记。
吴门狱中怀北山旧隐 其五
释道潜（宋代）

甘冷宜茶石缝泉，得名初自玉堂仙。苍苔滓秽聊疏治，照月涵星复粲然。
偈二十七首
释守净（宋代）

定光金地遥招手，智者江陵暗点头。
已是白头千万里，那堪於此未知休。
送罗美至宰云梦五首 其一
欧大任（明代）

李白曾为七泽游，东窥云梦带昭丘。竹枝歌罢巴童醉，月在西陵万树秋。
数诗分题二首
孔武仲（宋代）

一樽劝君饮，举觞莫迟迟。
二月风景妍，都人正游嬉。
三春已失一，胡不惜芳时。
四郊更清旷，红紫耀涟漪。
五侯盛供帐，出以歌鼓随。
六龙西翱翔，迅速不可追。
七泽起悲风，晚景含崦嵫。
八音莫停奏，妙舞随金丝。
九门稍合钥，莫时泪沾衣。
十里灯烛光，醉矣各还归。
上安州裴长史书
李白（唐代）

白闻天不言而四时行，地不语而百物生。白人焉，非天地也，安得不言而知乎？敢剖心析肝，论举身之事，便当谈笔，以明其心。而粗陈其大纲，一快愤懑，惟君侯察焉。

白本家金陵，世为右姓。遭沮渠蒙逊难，奔流咸秦，因官寓家。少长江汉，五岁诵六甲，十岁观百家。轩辕以来，颇得闻矣。常横经籍书，制作不倦，迄于今三十春矣。以为士生则桑弧蓬矢，射乎四方，故知大丈夫必有四方之志。乃仗剑去国，辞亲远游。南穷苍梧，东涉溟海。见乡人相如大夸云梦之事，云楚有七泽，遂来观焉。而许相公家见招，妻以孙女，便憩于此，至移三霜焉。

曩昔东游维扬，不逾一年，散金三十馀万，有落魄公子，悉皆济之。此则是白之轻财好施也。又昔与蜀中友人吴指南同游于楚，指南死于洞庭之上，白禫服恸哭，若丧天伦。炎月伏尸，泣尽而继之以血。行路间者，悉皆伤心。猛虎前临，坚守不动。遂权殡于湖侧，便之金陵。数年来观，筋骨尚在。白雪泣持刃，躬申洗削。裹骨徒步，负之而趋。寝兴携持，无辍身手。遂丐贷营葬于鄂城之东。故乡路遥，魂魄无主，礼以迁窆，式昭明情。此则是白存交重义也。

又昔与逸人东严子隐于岷山之阳，白巢居数年，不迹城市。养奇禽千计。呼皆就掌取食，了无惊猜。广汉太守闻而异之，诣庐亲睹，因举二以有道，并不起。此白养高忘机，不屈之迹也。

又前礼部尚书苏公出为益州长史，白于路中投刺，待以布衣之礼。因谓群寮曰：“此子天才英丽，下笔不休，虽风力未成，且见专车之骨。若广之以学，可以如比肩也”。四海明识，具知此谈。前此郡督马公，朝野豪彦；一见礼，许为奇才。因谓长史李京之曰：“诸人之文，犹山无烟霞，春无草树。李白之文，清雄奔放，名章俊语，络绎间起，光明洞澈，句句动人”。此则故交元丹，亲接斯议。若苏、马二公愚人也，复何足尽陈？倘贤贤也，白有可尚。

夫唐虞之际，于斯为盛，有妇人焉，九人而已。是知才难不可多得。白，野人也，颇工于文，惟君侯顾之，无按剑也。伏惟君侯，贵而且贤，鹰扬虎视，齿若编贝，肤如凝脂，昭昭乎若玉山上行，朗然映人也。而高义重诺，名飞天京，四方诸侯，闻风暗许。倚剑慷慨，气干虹霓。月费千金，日宴群客。出跃骏马，入罗红颜。所在之处，宾朋成市。故时节歌曰：“宾朋何喧喧！日夜裴公门。愿得裴公之一言，不须驱马将华轩”。白不知君侯何以得此声于壤之间，岂不由重诺好贤，谦以得也？而晚节改操，栖情翰林，天才超然，度越作者。屈佐国，时惟清哉。棱威雄雄，下慑群物。

白窃慕高义，已经十年。云山间之，造谒无路。今也运会，得趋未尘，承颜接辞，八九度矣。常欲一雪心迹，崎岖未便。何图谤詈忽生，众口攒毁，将欲投杼下客，震于严威。然自明无辜，何忧悔吝！孔子曰：“畏天命，畏大人，畏圣人之言”。过此三者，鬼神不害。若使事得其实，罪当其身，则将浴兰沐芳，自屏于烹鲜之地，惟君侯死生。不然，投山窜海，转死沟壑。岂能明目张胆，托书自陈耶！昔王东海问犯夜者曰：“何所从来？”答曰：“从师受学，不觉日晚”。王曰：“吾岂可鞭挞宁越以立威名？”想君侯通人，必不尔也。

愿君侯惠以大遇，洞天心颜，终乎前恩，再辱英眄。白必能使精诚动天，长虹贯日，直度易水，不以为寒。若赫然作威，加以大怒，不许门下，遂之长途，白既膝行于前，再拜而去，西入秦海，一观国风，永辞君侯，黄鹄举矣。何王公大人之门，不可以弹长剑乎？
答朱成伯见赠四首 其三
吕本中（宋代）

入林恐不远，入山恐不深。城市有深远，不必在山林。

隋珠不自宝，岂在须渊沈。断弦得遗谱，千载有知音。
永济仓书事
梅尧臣（宋代）

神武立四极，收兵销众豪。
输粮来万国，积庾下千艘。
貔虎肥於来，麒麟老向槽。
中州无殍饿，南土竭脂膏。
黄鼠群何畏，青鸠啄且嚎。
古梁生菌耳，朽堵出蛴螬。
树腹悬蛇蜕，丝窠挂鸟毛。
尘埃虽自汨，朱墨亦能操。
直宿愁风雨，经年弊褐袍。
仲尼犹作吏，我辈勿为劳。
华山孤松
张蠙（唐代）

石罅引根非土力，冒寒犹助岳莲光。

绿槐生在膏腴地，何得无心拒雪霜。
哀公
王十朋（宋代）

诸侯失政陪臣僭，中国无君左衽专。欲问哀公后来事，春秋书止获麟年。
次韵张去华院中感怀
苏辙（宋代）

登朝已老似王阳，脱叶何堪雾雨凉。
案上细书憎蚁黑，禁中新酒爱鹅黄。
临阶野菊偏能瘦，倚槛青松解许长。
仕宦不由天禄阁，坐曹终日漫皇皇。
〈辙顷自绩溪除校书郎，未至京，除右司谏。
竟不入馆，故以为恨。
〉主
齐太庙乐歌十六首 其五 永至乐
谢超宗（南北朝）

戏繇惟则，姬经式序。九司联事，八方承宇。銮迾静陈，缦乐具举。

凝旒若慕，倾璜载伫。振振璇卫，穆穆礼容。载蔼皇步，式敷帝踪。
震山岩
李覯（宋代）

鲜日媚晴霭，泉石闽融融。
酒未醴於春，揖翠迎春风。
坐映珪璧秀，六合开情悰。
昔人袖全璞，傲睨追冥鸿。
里闾味前尘，慨慕滋无穷。
蓄蕴非一身，出处固异同。
送蔡贯之
葛绍体（宋代）

君去江东几日程，我来东越漫云萍。
客情自是难为别，何况乡情兼别情。
玉蝴蝶
李纲（宋代）

万古秣陵江国，舣舟烟岸，千里云林。故垒高楼，凝望远水遥岑。景阳钟、那闻旧响，玉树唱、空有余音。感春心。六朝遗事，萧索难寻。

甘泉法从弟兄芝玉，顾我情深契阔相思，岂知今日共登临。对尊俎、休辞痛饮，伤志节、须且高吟。柳摇金。断霞轻霭，残照西沈。
赠黄肇三首 其二
郑善夫（明代）

来如秋空鹗，去似春泥蠖。春泥何淤沮，百足进复却。

人情乡邦好，归客何萧索。室堂雍婉娈，殊方信不恶。

旋飙掠樯乌，骨肉临当坼。
投李大夫
杜荀鹤（唐代）

自小僻于诗，篇篇恨不奇。苦吟无暇日，华发有多时。

进取门难见，升沈命未知。秋风夜来急，还恐到京迟。
题汪水云诗卷
戴仁杰（宋代）

水云应世地行仙，手抱琴书直到燕。
万里沧江鸥浩荡，千年城郭鹤翩跹。
履霜中野元无怨，齧雪阴山只自怜。
今日相逢又相别，新诗满橐不论钱。
闻乔太博换左藏知钦州以诗招饮
苏轼（宋代）

今年果起故将军，幽梦清诗信有神。
马革裹尸真细事，虎头食肉更何人。
阵云冷压黄茅瘴，羽扇斜挥白葛巾。
痛饮従今有几日，西轩月色夜来新。
冒雨同竹坡遍探摄山诸胜 其一
张海珊（清代）

秋云抱雨意，欲吐未能畅。变灭四山间，山山争殊状。

一山横而趋，如与尘世障。逶迤樵径转，四山拱相向。

蓦入与云争，迥出云之上。一身著虚空，悄焉心胸荡。

氛氲木犀香，随云遍空涨。香空浑相合，何处辨真妄。
官军屡捷淮寇渐平五首 其二
周紫芝（宋代）

拥道行人拨不开，槛车行看缚戎魁。羽书便恐椎门入，知是淮阴露布来。
纵笔三首·其三
苏轼（宋代）

北船不到米如珠，醉饱萧条半月无。
明日东家知祀灶，只鸡斗酒定膰吾。
发洪泽中途遇大风复还
苏轼（宋代）

风浪忽如此，吾行欲安归。
挂帆却西迈，此计未为非。
洪泽三十里，安流去如飞。
居民见我还，劳问亦依依。
携酒就船卖，此意厚莫违。
醒来夜已半，岸木声向微。
明日淮阴市，白鱼能许肥。
我行无南北，适意乃所祈。
何劳弄澎湃，终夜摇窗扉。
妻孥莫忧色，更有箧中衣。
送永嘉夏子成服阕还任绛州别驾
王绂（明代）

别驾喜除前任处，依然城郭马头看。山川重对如归客，父老遥迎识旧官。

路入晋疆秋气早，河经淮甸水容宽。绛人南守甘棠在，此去讴歌士庶传。
酬新仲见和二首
胡寅（宋代）

自喜逢端友，初蒙赏异收。
不议吾好辩，更请慎其余。
术业须三代，宗风谢一如。
与公俱目击，纸上亦蘧庐。
寒山拾得赞
释智遇（宋代）

帚柄不忘，寸心未息。
冷眼看人，多少荆棘。
咄哉遣弃小儿，丰干草里拾得。
闲咏
查深（宋代）

门外声声叫卖鱼，囊空不问价何如。磁盆昨夜黄齑熟，淡饭时光乐有馀。
上江州陈员外
罗隐（唐代）

寒江九派转城楼，东下钟陵第一州。人自中台方贵盛，

地从西晋即风流。旧班久望鹓晴翥，馀力犹闻虎夜浮。

应恨属官无健令，异时佳节阻闲游。
照上人去硖内游吴下十年而归眉宇炯然无复泸
晁公溯（宋代）

吴帆却入瞿塘硖，草树连云山四围。
想见同来木上座，怪君何苦复东归。
送王道士入燕
连文凤（宋代）

何处春山采药还，此行万里道途难。
西风尘起衣装重，北斗星低剑气寒。
学跨青牛朝玉阙，语留白鹤守金丹。
洞门无钥须归早，莫待桃花落石坛。
句
赵葵（宋代）

多谢君恩好归去，夜来小泊小孤山。
登望海亭
喻良能（宋代）

谁将龙脊置新亭，一饷登临耳目醒。
欲识海门山尽处，烂银堆里数螺青。
余寒
陆游（宋代）

漠漠余寒透客衣，江村倍觉失春期。
颉颃燕比常年晚，开落花争数日迟。
漳州白莲僧宗要见遗纸扇每扇各书一首
蔡襄（宋代）

径尺规圆比雪霜，昔人何事恨秋凉。
珍藏箧笥未为失，更有明年夏日长。
李编修器之惠诗卷
韩元吉（宋代）

尘埃仆仆日走趋，胸中倒悬一字无。
迫人簿领推不去，眼明忽见千骊珠。
矍然惊呼此诗欤，如醒乍解病获苏。
归来明灯喜无寐，手不忍释自卷舒。
语新格健意有余，风骨峭碣中含腴。
猛如横阵舞刀槊，清若雅宴调笙竽。
我穷已极君益迂，学此似费千金屠。
前有太白后长吉，君家诗名宜复初。
明明天子开石渠，叹我短后追长裾。
时平合第从臣颂，请君早上承明庐。
送韦侍御先归京（得宽字）
岑参（唐代）

闻欲朝龙阙，应须拂豸冠。风霜随马去，炎暑为君寒。

客泪题书落，乡愁对酒宽。先凭报亲友，后月到长安。
和梅公仪尝茶
欧阳修（宋代）

溪山击鼓助雷惊，逗晓灵芽发翠茎。
摘处两旗香可爱，贡来双翠品尤精。
寒侵病骨惟思睡，花落春愁未解酲。
喜共紫瓯吟且酌，羡君萧洒有余清。
送友人向括州
李适（唐代）

委迤吴山云，演漾洞庭水。青枫既愁人，白蘋亦靡靡。

送君出京国，孤舟眇江泛。浮阳怨芳岁，况乃别行子。

括苍涨海壖，斯路天台□。我有岩中念，遥寄四明里。
送李登少府
贾岛（唐代）

伊阳耽酒尉，朗咏醉醒新。应见嵩山里，明年踯躅春。

一千寻树直，三十六峰邻。流水潺潺处，坚贞玉涧珉。
观音大士赞
释普岩（宋代）

草木丘陵，风雷云气。
具足妙相尊，证入三摩地。
万象森罗从鼎沸。
贺种太守破鬼章 其三
喻陟（宋代）

周后持盈日，戎夷负固年。庙谟期必胜，阃略制于先。

不假天山箭，行闻杕杜篇。凯还俘馘献，图像有凌烟。
过西斋
葛绍体（宋代）

青灯一晕静相看，酒敌残秋夜半寒。
却怕醒来人独自，西风索索荻声乾。
为胡元瑞题绿萝馆二十咏 其一 石屏
王世贞（明代）

一夜点苍山，入君读书舍。芊眠白云色，而亲在其下。
汗漫游与姚子静钱公权壁上人同赋
虞堪（明代）

我亦身从汗漫游，逍遥海上觅玄洲。遍探龙藏三千界，一驻鸾笙五百秋。

不用灵槎通绝域，底须神骏蹴昆丘。臭帤即是人间世，谁共蜉蝣乐未休。
雨
贺贻孙（清代）

急雨来石壁，飘然空外泻。远树湿残红，徘徊莺不下。

好鸟尚惜春，孤花已报夏。铁马从东来，阴云惨欲射。

谁向蟠溪隐，蓑笠恐不暇。寄愁与东风，注目寒江夜。
酬裴侍御留岫师弹琴见寄
李白（唐代）

君同鲍明远，邀彼休上人。鼓琴乱白雪，秋变江上春。

瑶草绿未衰，攀翻寄情亲。相思两不见，流泪空盈巾。
青玉案·元夕
辛弃疾（宋代）

东风夜放花千树，更吹落、星如雨。宝马雕车香满路。凤箫声动，玉壶光转，一夜鱼龙舞。
蛾儿雪柳黄金缕，笑语盈盈暗香去。众里寻他千百度，蓦然回首，那人却在，灯火阑珊处。
三十初度，同人以酒食相遗，感赋四首 其一
缪祐孙（清代）

夙世龙吟水上人，九千行脚卅年身。论才且愧支离叟，学道方凝淡泊神。

一羽载躬终是福，二毛侵鬓不嫌贫。岁华衮衮追风马，回首胜衣似隔晨。
过临平莲荡四首
杨万里（宋代）

朝来采藕夕来渔，水种菱荷岸种芦。
寒浪落时分作荡，新流涨後合成湖。
次韵德先步月答所问语
魏了翁（宋代）

三更端正月，皎亮直瑶京。
客问心之体，无言对太清。
江山胜槩楼为龙虎黄希石作
张雨（元代）

仙人元自好楼居，快展江山极目初。天上孙登一弦曲，云中梁鹄八分书。

金明海岫晨暾发，玉奏风涛夜籁虚。跪席焚香疑有待，麻姑行按小方诸。
说之方忧韩公表大夫疾遽致仕乃蒙传视送陈州
晁说之（宋代）

念公多疾病，使我频惊愕。
可恃胆气大，何忧腠理薄。
九丹讵凌空，八石聊扶弱。
无烦问安否，冘冘亦自若。
题郡南山光福寺，寺即严黄门所置，时自给事
羊士谔（唐代）

传闻黄阁守，兹地赋长沙。少壮称时杰，功名惜岁华。
岩廊初建刹，宾从亟鸣笳。玉帐空严道，甘棠见野花。
碑残犹堕泪，城古自归鸦。籍籍清风在，怀人谅不遐。
别堂後海棠
王禹偁（宋代）

一堆红雪媚青春，惜别须教泪满巾。
好在明年莫憔悴，校书兼是爱花人。
十六字令 促织
王策（清代）

愁。草际凄凄诉不休。良夜永，织就一庭秋。
小圃醉中作
陆游（宋代）

摇落园林探借春，耄期诗酒肯输人？狂时湖海犹嫌迮，达处羲农亦未淳。
木叶敝身如盛服，藜羹加糁即常珍。
巢由尚隐唐虞代，漫道桃源是避秦。
虞美人（周园欲雪）

舒亶（宋代）

酒边陡觉罗衣暖。独倚黄昏看。寒鸦两两下楼东。著处暗云垂地、一重重。

红炉欢坐谁能醉。多少看花意。谢娘也拟殢春风。便道无端柳絮、逼帘栊。
对雪小吟次前韵
陈造（宋代）

翻鸦啅鹊暝争栖，舞絮郊原雪冰泥。
已缀珑璁分桧柏，并扬光冰贲榱题。
{后然}须句好无前勇。索酒人归有后迷。
客子鬓毛今愧此，忍寒挟策市桥西。
古塞下曲四首 其四
贯休（唐代）

狼烟在阵云，匈奴爱轻敌。领兵不知数，牛羊复吞碛。

严冬大河枯，嫖姚去深击。战血染黄沙，风吹映天赤。
杂感
陆游（宋代）

老子倾囊得万钱，石帆山下买乌犍。
牧童避雨归来晚，一笛春风草满川。
孝宗皇帝挽词
李祥（宋代）

授受唐虞盛，羹墙极继承。
诚身唯业业，子道每烝烝。
寰海双亲养，通丧上圣能。
独高惟孝德，万古仰徽称。
茅堂清坐有怀元亮
李彭（宋代）

不到青园三月馀，行间茂密见新蔬。最怜鼠迹生尘案，复有潜筠穿我庐。
乐哉襄阳人送刘太尉从汉
欧阳修（宋代）

嗟尔乐哉襄阳人，万屋连甍清汉滨。语言轻清微带秦，南通交汉西峨岷。

罗縠纤丽药物珍，枇杷甘橘荐清樽。磊落金盘烂璘璘，槎头缩项昔所闻。

黄橙捣齑香复辛，春雷动地竹走根。

锦苞玉笋味争新，凤林花发南山春。掩映谷口藏山门，楼台金碧瓦鳞鳞。

岘首高亭倚浮云，汉水如天泻沄沄。斜阳返照白鸟群，两岸桑柘杂耕耘。

文王遗化已寂寞，千载谁复思其仁。荆州汉魏以来重，古今相望多名臣。

嗟尔乐哉襄阳人，道扶白发抱幼孙。远迎刘侯朱两轮，刘侯年少气甚淳。

诗书学问若寒士，樽俎谈笑多嘉宾。往时邢洺有善政，至今遗爱留其民。

谁能持我诗以往，为我先贺襄阳人。
金陵感怀
包彬（清代）

万峰青拜故宫前，王气收时总黯然。西下戈鋋飞画鹢，北来笳鼓骇啼鹃。

春风泪洒《桃花扇》，夜月歌残《燕子笺》。弹尽凄凉天宝曲，江南愁杀李龟年。
次韵定国约过李氏园池
刘挚（宋代）

年来高兴满莼丝，寒薄春风骀荡时。稍爱燕脂开杏萼，已惊香雪烂梅枝。

老于乐事心犹壮，病得新诗和独迟。何日华镳向金谷，拟追仙翼到瑶池。
荆州怀古 其一
赵本扬（清代）

屈原祠庙枕江波，江草江花可奈何。北渚云阴公子辔，西风露湿美人罗。

怀襄旧恨余三户，师弟深愁付《九歌》。迁客何须伤贾谊，才人岁月易蹉跎。
西溪
董嗣杲（宋代）

渔樵耕牧自成村，就屋编篱古意存。
出坞野云多曲折。过桥溪水半清浑。
一逢白壁书香社，几见朱阑障墓门。
即事偶赋
朱熹（宋代）

白烟竟日起，雨晦苍山深。老菊不复妍，丹枫满高林。

抱病寝斋房，窗户结愁阴。起望一舒情，遐眺豁烦襟。

人生亦已劳，世路方崎嵚。且咏招隐作，无为名迹侵。
寒夜
陆游（宋代）

闭户岁云暮，翻书夜向阑。
足僵知火尽，目钝觉灯残。
跃浦鱼惊獭，穿林犬逐獾。
三年纳微禄，无媿得心安。
松花
董嗣杲（宋代）

肪花簌簌缀茸茸，谁觌长生欲此逢。
黄雪凝钗资雾滃，翠虬吐汞借雪封。
酿浆可问通仙醉，捻饼须知渍蜜供。
飘砌忍看僧扫去，异香蹑取茯苓踪。
望云岭自古北口五十里至岭上南北使者各置酒三盏乃行 其五
彭汝砺（宋代）

五更风雪霁层霄，残月寒星共泬寥。道路长如之字转，胡人能以近为遥。
蝶
林逋（宋代）

细眉双耸敌秋毫，冉冉芳园日几遭。
清宿露花应自得，暖争风絮欲相高。
情人殁后魂犹在，傲吏齐来梦亦荣。
闲掩遗编苦堪恨，不并香草入离骚。
少康
王十朋（宋代）

虞仍靡艾共输忠，一旅中兴复禹功。较德宜优汉高帝，知音惟有贵乡公。
读裴如晦万里集书其後
梅尧臣（宋代）

君自万里回，遂成万里集。
其诗二百篇，文字必已立。
定应侔前人，未尝有蹈袭。
古溪蛮铁刀，出冢土花涩。
谁将饰以玉，镡上光熠熠。
宋子序其端，精悍孰钳挚。
搜新造空蒙，俗眼不得入。
示予要赋之，短戈惭後执。
游小蓬莱山
何玉瑛（清代）

满径白云冷，数株风树斜。此中有仙女，愿与乞胡麻。
续桃符句
刘子寰（宋代）

腊雪冲风得快晴，闲檐日暖引经行。旧山忽趁林疏出，新水还从冻解生。

村巷岁除声寂寞，花梢春到色精明。桃符只被诗催换，自笑衰翁未老成。
留别镇西厅许清贵司马
雷以諴（清代）

果否西疆此扼喉，东旋策骑偶停休。放衙吏役闲于鹤，待食兵停瘦似鸠。

报国有心时转逆，辞官无计老还留。归来万里君恩重，却笑书生亦白头。
玉漏迟 福莲室女史嘱题秦淮校书斜倚薰笼图
黄燮清（清代）

鬓鬟云半堕，雀沉钿翠，凤横钗朵。怯不胜寒，又听雁声飞过。

冷暖无人熨贴，但倦倚、纱笼残火。眠未可。愁帘病阁，断肠功课。

扫眉才子多情，也宛转怜香，自题珠唾。若作书生，还恐更痴于我。

欲访桃根艳迹，奈梦里、秦淮烟锁。深夜坐。思量问伊知么。
次韵
王十朋（宋代）

湖山蓝黛青，湖水琉璃碧。我时湖边游，山水正秋色。

诗翁偶乘兴，来作湖边客。谈锋两初交，意气已相得。

诗坛予与盟，文会公为伯。豪词肆滂沛，淡语入幽寂。

心匠巧雕斲，物态穷搜觅。壮哉五言城，卓尔万仞壁。

初疑公肠胃，百怪所窟宅。吐气干云霄，宜欲斗霹雳。

妙夺解牛术，奏刀声砉剨。我才寸莛微，洪钟讵能击。

又如鸣蟋蟀，啾然和金石。未窥学藩篱，敢语讨奥赜。

缪为马慕韩，浪作赤效白。奖拔非所蒙，猖狂固宜责。

新篇又拜嘉，开缄光艳射。藏之比明珠，长使夜照席。

惜哉不遇时，岂为臧仓隔。儒冠五十年，世路疲行役。

操矛赴文场，战艺辄败北。书剑两无成，泥涂困踪迹。

龙钟似东野，穷愁揽怀臆。空吟三百篇，高视古无敌。

霜风剪林木，黄叶满泽国。我思公不见，羸马未能策。

恨无神仙术，安得生两翼。因召管城颖，免冠加拂拭。

书帛寄征鸿，心目两俱极。
幽居杂咏七十四首，自洪武十一年平原还家作也 其三
孙蕡（明代）

去日三吴乐事饶，木兰船上醉吹箫。松风惊觉游仙梦，疑是钱塘八月潮。
送县宰赴召
萧仲才（宋代）

出宰男邦过冉求，潦江木落四番秋。
主恩父母朝天去，失哺婴孩伏地留。
一片丹心深国虑，数茎白发为民愁。
邑人共绘生祠像，不戴貂蝉官未休。
雁中箭词
敖陶孙（宋代）

南来羁鸿北方客，背负严霜飞不得。
日中命尽谢生手，一箭正中凌空翮。
一鸿中机百鸿惊。点空细字纷斜横。
力穷遭烹忍一死，可怜片影长孤征。
古人毕弋岂无意，登俎亦可无肉味。
至今暴殄及胎夭，杀气为妖满天地。
物生何至相吞屠，苍天变化还须臾。
坐殿忽作杜鹃去，行河岂意黄能趋。
人虫得丧无了日，客行感此泪横臆。
有弟落南今在亡，十年一字无消息。
冥鸿一来听祝辞，世间踏地皆危机。
菰蒲饱霜湖水满，见草为人汝当远。
和高簿送梅
王志道（宋代）

多君时送早春葩，不减孤山处士家。
留取水窗和月看，夜深疏影正横斜。